
Denne boken er til Áine


PROLOG

JULAFTEN, NI ÅR SIDEN

Chicago

«Er du helt sikker?»

Ekspeditrisen rynker pannen og prøver ikke engang å skjule skepsisen. Hun følger pekefingeren min med blikket, mot den nederste hyllen bak seg. Blant de fine og dyre parfymene står det en grønn flaske som ser ut som om noen har satt den der ved en feil.

«Jeg fikk lyst på den», sier jeg.

Kvinnen nøler. Ifølge navneskiltet heter hun Martha. Jeg bare smiler. Hun sukker. Øredobbene, som er formet som snøfnugg, glitrer når hun bøyer seg ned og plukker den opp. «Jeg ville foreslått Armani i stedet», sier hun når jeg skyver opp ermet. Vi har sprutet ned den andre armen min med fem forskjellige parfymer allerede, og jeg begynner å gå tom for ledig hud. «Vi har tjue prosent rabatt.»

«Men den der så så fin ut», sier jeg og holder frem håndleddet. Hun spruter pliktoppfyllende. Jeg bøyer meg ned for å lukte og rynker på nesen av den falske epleduften. Den er kvalmende søt, med en påtrengende kjemisk undertone. Søsteren min kommer til å hate den.

Den er perfekt, med andre ord.

«Jeg tar den.»

Martha hoster idet parfymelukten når frem til henne. «Hvis det er prisen du er bekymret for, har vi mange som er billigere.»

«Det er det ikke», forsikrer jeg henne. «Den er helt perfekt. Virkelig.»

Hun åpner munnen for å protestere idet neste sang begynner å spille over høyttalerne, noe om bjelleklang og reinsdyr og god stemning. Det går et synlig grøss gjennom henne, og jeg krymper meg av medfølelse. Jeg kan bare forestille meg hvor mange ganger hun har måttet høre på den.

«Bytter de spilleliste her noen gang?»

«Nei.» Blikket hennes flakker mot parfymen og deretter mot køen som har oppstått bak meg. Jeg registrerer det nøyaktige øyeblikket da hun stempler meg som et håpløst tilfelle. «Skal den pakkes inn?»

«Ja takk.»

Hun gjemmer flasken i en haug med silkepapir, som om den var en personlig fornærmelse mot henne. Jeg krysser av det siste punktet på huskelisten min i hodet. Nå som gaven til Zoe er ordnet, er jeg offisielt ferdig og på vei hjem til jul. Eller til en ferieuke i desember, for å være ærlig. Familien min har aldri vært så opptatt av julen, men siden alle forventer at jeg kommer hjem, gjør jeg det. Da får jeg i det minste være yndlingsbarnet i noen dager. Siden jeg har dratt til USA for å studere, har mine turer hjem fått nyhetens interesse, og det betyr i praksis at jeg ikke trenger å gjøre husarbeid. Zoe var rasende i fjor, siden hun måtte ta oppvasken tre kvelder på rad. Mamma insisterte på at jeg var for sliten og døgnvill etter flyturen. Og hva slags datter ville jeg vært om jeg kranglet med min egen mor?

«Er du helt sikker?» spør Martha. Hun dropper kundeservicesmilet og holder hardt i plastposen.

Jeg gir henne pengene og prøver å la være å le av motviljen hennes. «Helt sikker.»

Når jeg går min vei, begynner telefonen å ringe. Det gode humøret mitt forsvinner når navnet til Hayley dukker opp på skjermen. I et vilt innfall vurderer jeg å la være å ta den. Og når jeg gjør det likevel, skulle jeg ønske jeg hadde fulgt den innskytelsen.

«Du må gjøre meg en tjeneste.»

Jeg snur meg og brøyter meg gjennom den overfylte taxfree-butikken på O’Hare lufthavn mens jeg hører stemmen hennes i øret. Hayley var den første venninnen jeg fikk på Northwestern. Hun bodde tre rom bortenfor meg det første året, og jeg klamret meg til henne slik alle nykommere gjør når de leter etter et vennlig ansikt. Det var ikke noen faresignaler de første månedene, men jo mer jeg kastet meg ut i det nye livet, innså jeg at det var andre og mye hyggeligere folk jeg kunne være sammen med. Som jeg hadde mer til felles med enn hun jeg alltid måtte kjøpe kaffe til fordi hun hadde glemt lommeboken i den andre vesken. Men hun klamret seg til meg på en måte jeg syntes var både forvirrende og smigrende, selv om dette vennskapet utvilsomt føltes slitsomt.

Zoe sa alltid at jeg var en svekling, men man lærer jo ikke sånt på skolen. Jeg hadde fått mange fargerike brosjyrer om å få venner den første dagen, men ingen om å bli kvitt dem.

«Jeg er litt opptatt akkurat nå», sier jeg. «Jeg er på flyplassen, husker du?»

«Det er krise.»

«Det tviler jeg på.» Jeg prøver å ikke høres like sur ut som jeg føler meg. «Hva er det som skjer?»

Det smeller høyt i tyggegummien hennes når hun svarer. «Kan jeg få låne den blå kjolen din til en greie i kveld? Den med stropper på ryggen?»

«Den har jeg pakket med meg.»

«Hva med den grønne som får deg til å se ut som om du har pupper?»

«Jeg har pupper», sa jeg. Jentene trenger bare å bli fremhevet av og til. «Uansett, Andrew bryr seg ikke om hva du har på deg.»

«Andrew?»

«Kjæresten din», minner jeg henne på. Jeg grøsser ved tanken på at klærne mine skal hjelpe henne med å få seg noe. De har vært sammen i noen måneder, og jeg har knapt sett ham uten tungen hennes langt nede i halsen hans. Jeg pratet med ham første gang vi møttes, og vi syntes begge det var hyggelig å treffe en annen ire så langt hjemmefra. Men jeg tror ikke Hayley likte tanken på at vi skulle bli venner, og siden har hun gjort et nummer av å holde oss fra hverandre. For å være ærlig tror jeg ikke hun liker at noen i livet hennes gjør noe som ikke bare er med henne. Men nå er ikke den sjalusien å se noe sted. Hun nynner hemmelighetsfullt i den andre enden.

«Hva?» spør jeg, vel vitende om at det er akkurat det hun vil jeg skal gjøre.

«Jeg tror kanskje jeg skal slå opp med ham.» Hun sier det nonchalant, som om han er et par gamle sko hun vurderer å kaste.

«Hvorfor det? Jeg trodde du likte ham?»

«Det gjorde jeg.» Det oppstår en pause. «Han kommer med mange vitser.»

Jeg himler med øynene mens jeg begynner å gå igjen og snirkler meg mellom de andre som er ute og reiser.

«Men jeg kunne ikke dumpe ham rett før ferien», fortsetter hun. «Jeg er jo ikke noe monster.»

«Nei, du har rett. En kald, mørk januardag er mye bedre.» Stakkars fyr. Han virket helt grei de få gangene vi snakket sammen. Kanskje det er lojaliteten til en landsmann som gjør meg så lei meg. «Hva er det du skal i kveld?»

«Spise middag med Rob.» Hun klarer knapt å skjule gleden. «Vi hooket opp i går kveld etter at han …»

«Hva?»

«Kompisen til Billy.»

«Jeg vet hvem Rob er», sier jeg og ser for meg den muskuløse studentforeningstypen som har siklet på henne. «Hva mener du med at dere hooket opp?»

«Vi dro hjem til ham etter festen til Kendra, og Molly, du vil ikke tro hva han kan gjøre med …»

«Så du gjorde det slutt med Andrew?» avbryter jeg, forvirret.

«Jeg tror jeg skal det, sa jeg jo.»

Jeg trenger helt klart nye venninner. «Var du utro mot ham?»

«Det er ikke utroskap hvis jeg skal slå opp med ham.»

«Jo, det er det!»

«Herregud», stønner hun. «Det er ikke så farlig.»

«Du må slå opp med ham hvis du er sammen med en annen, Hayley. Det er ondskapsfullt.»

«Greit», surmuler hun. «Greit, da gjør jeg det. Jeg skal gjøre det nå.»

«Nei, ikke nå. Vent til semesteret begynner igjen.»

«Men du sa jo nettopp …»

«Jeg vet hva jeg sa.» Jeg drar kofferten tettere inntil meg mens jeg går ut på rullebåndet, ser meg selv i speilveggen på motsatt side og endrer det sure ansiktsuttrykket til noe mer publikumsvennlig. Kanskje hun hadde rett første gang, hvem vil vel bli dumpet på julaften? «Hva om du ikke treffer Rob fra nå av og til du gjør det?»

«Men jeg skal treffe ham i kveld», sier hun, som om jeg skulle vært en idiot. «Hvis det er så viktig for deg, kan jeg sende Andrew en melding.»

«Hayley, det kan du ikke!» freser jeg. At hun skal slå opp med ham over tekstmelding, gjør meg skikkelig stressa. Jeg kjenner ham ikke så godt engang, men det er noe som heter vanlig anstendighet.

Det blir stille i den andre enden, og jeg tror endelig hun har skjønt hvor kjipt det ville vært. «Greit, mamma», fnyser hun.

«Hayley …»

«Jeg må stikke.» Hun skifter tonefall og høres ut som om hun kjeder seg voldsomt. «Vi ses når du er tilbake.»

«Jeg ga deg en nøkkel for å vanne plantene mine, ikke låne kjolen min så du kan være utro …»

«Ha det!» roper hun og legger på.

Jeg snubler av rullebåndet og stirrer forarget på telefonen. Jeg trenger nye venninner. Det kan være nyttårsforsettet mitt. Nye venninner. Nye venninner som ikke er fæle.

Jeg er i så dårlig humør etter den samtalen at det tar fem minutter før jeg innser at jeg har gått feil vei. Når jeg kommer frem til gaten min, svett og forfjamset, er de halvveis gjennom ombordstigningen.

Flyet er lite. To seter på hver side og to i midten, og alle sitter tett i tett. Det går frustrerende sakte nedover midtgangen mens folk humper av gårde, stapper bagasje i hyllene og famler med tunge vinterfrakker.

Jeg følger de subbende skrittene til personen foran meg og konsentrerer meg intenst om å ikke treffe noen i albuen med kofferten. Det er først når jeg stopper ved raden min og lar de verkende fingrene slappe av, at jeg kaster et blikk på setet ved siden av meg. Jeg liker å tro at standardene mine for reising ikke er urimelige. Alt jeg vil ha og forventer, er noen som beholder skoene på og ikke stjeler maten min mens jeg er på toalettet. Bare en høflig, normal fremmed med gullkort som jeg kan overse i syv timer mens jeg prøver å sove. Så du kan forestille deg angsten min når jeg i stedet stirrer inn i øynene til Hayleys blivende ekskjæreste.

Andrew Fitzpatrick ser like overrasket ut som meg. Men i stedet for den uutholdelige følelsen av vantro som jeg opplever, smiler han på den måten Hayley skrøt av etter den første gangen de møttes. Et smil med hvite tenner og smilehull som gjør deg varm om hjertet. Han retter det mot meg med full intensitet.

Faen.

«Molly?»

Faen, faen, faen.

«Hei!» sier jeg muntert og litt for høyt. Innestemme, Moll. Eller flystemme eller hva det heter.

«Sitter du her?» Han peker på setet ved siden av seg, og jeg ser meg rundt i håp om at det skal dukke opp et annet ved et mirakel. Men det gjør det selvfølgelig ikke. Denne flygningen var fullbooket for flere dager siden. Det vet han også, og venter ikke på at jeg skal svare, men reiser seg og glir ut i midtgangen. «Så sprøtt», fortsetter han. «Og du har sikret deg vindusplassen.»

Altså det setet jeg ikke kan rømme fra.

Jeg legger kofferten opp i hyllen og åler meg kleint forbi ham. Syv timer. Jeg kommer til å måtte lyve de neste syv timene. Syv og en halv, innen vi har lettet og landet. Kanskje jeg kan late som jeg sover. Kanskje jeg kan …

«Hvordan går det med studiene?» Andrew setter seg ned ved siden av meg mens jeg skyver taxfree-posen inn under setet foran. Han tar på seg sikkerhetsbeltet med en gang, selv om det fremdeles er folk som går om bord. «Du studerer bedriftsøkonomi, ikke sant?»

Småprat. Jeg har vanligvis ikke noe imot det. Men i slike situasjoner baller småprat gjerne på seg og blir storprat. «Samfunnsøkonomi.»

Han gir fra seg en lav plystrelyd. «Det høres enda stiligere ut. Skal du bli økonom?»

«Jurist. Tror jeg.»

«Tror du?»

«Jeg har karakterene til det.»

Han ser på meg som om jeg skulle ha sagt noe morsomt. «Men vil du bli det?» spør han når jeg ikke sier noe mer.

«Jeg har ikke bestemt meg ennå.» Det høres ut som jeg har piggene mer ut enn jeg hadde tenkt, og stillheten senker seg såpass lenge at jeg føler meg uhøflig. «Hva med deg?» spør jeg. «Hvordan går det med … det du driver med?»

Usikkerheten min får leppene hans til å rykke til. «Fotografi. Det går bra. Kanskje Hayley har fortalt deg det allerede, men jeg søker på praksisplasser til sommeren for å se om jeg kan bli i Chicago. Det er kanskje ikke så lurt, siden alt er ulønnet. Ekstremt ulønnet. Men jeg skal bo hos onkelen min til han blir lei av meg. Gratis kost og losji i noen måneder hvis jeg tar nattevaktene i butikken hans.» Andrew lener seg mot meg idet en flyvertinne smeller igjen hyllen over oss. «Lukter det sukkerspinn her?»

Strålende. «Det er meg. Beklager.» Jeg snuser på høyrearmen min for å være sikker. «Jeg skulle velge ut en parfyme», forklarer jeg. Ansiktet hans lyser opp.

«Jaså? Kanskje du kan hjelpe meg. Jeg ville gi Hayley noe som en overraskelse. Hun ville ikke ha julegaver, men teknisk sett er det januar når jeg ser henne igjen, så … Hva?»

«Ikke noe.» Jeg smiler og tar ut flymagasinet av den lille setelommen. Hvorfor måtte hun fortelle meg om Rob? Hvorfor, hvorfor, hvorfor, hvorfor …

«Jeg tenkte på denne.»

Han åpner sitt eget, blar til gavesiden og peker på en liten Chanel-flaske.

«Det står at det er en klassiker», sier han og kikker på den lille teksten ved siden av bildet. «Åttini dollar. Hva synes du om den?»

Jeg har lyst til å drepe Hayley.

Åttini dollar. En som jobber nattskift for onkelen sin og sitter på økonomiklasse på et irsk lavprisfly, har ikke åttini dollar å bruke på en jente som har tenkt å dumpe ham om en uke.

«Du kan ikke kjøpe noe til henne på flyet», sier jeg mens han tar frem lommeboken. «Du bør gjøre det på et sted som er spesielt.»

«Jeg skal ikke si det til henne hvis ikke du gjør det.»

«Og det høres dyrt ut.»

Han strekker seg etter ringeknappen. «Jeg har spart.»

«Men …»

«Unnskyld? Mr. Fitzpatrick?» Vi snur oss begge to. En annen flyvertinne nærmer seg bakfra med et ertende ansiktsuttrykk. «Broren din ringte», sier hun. Andrew ser forvirret ut.

«Synging av bursdagssang ble nevnt», fortsetter hun og gir ham en liten, firkantet konvolutt. «Men kanskje det holder med en gratis drink?»

«Gjerne», sier han og høres lettet ut. Han møter blikket mitt. «Kan vi si to?»

«Selvsagt», sier hun. «Hva vil du ha?»

«Å …» Jeg kaster et blikk på Andrew, men han bare ser på meg. «Hvitvin?»

«Til meg også», sier Andrew og viser henne bladet. «Og kan jeg få …»

«Butikktilbudet vårt åpner så snart vi er i luften», avbryter hun med et strålende smil. «Fest sikkerhetsbeltet», legger hun til.

Jeg spenner meg fast som jeg ble bedt om, og venter på at hun skal forsvinne bak forhenget. Som om denne dagen kunne bli verre. «Er det bursdagen din?»

Til min overraskelse bryter han ut i latter. «Nei, det er bare broren min som har det gøy. Christian liker å gjøre meg flau.» Smilet hans stivner idet han ser på meg igjen. «Går det bra med deg? Du er helt blek.»

«Det er bare lyset», lyver jeg. Ja vel, greit. Hun er i det minste ikke utro på bursdagen hans.

Herregud, lista mi burde ligget høyere enn det!

«Jeg visste at han kom til å gjøre noe sånt», fortsetter Andrew mens jeg prøver å roe meg ned. «Har du noen søsken?»

«Bare ett. Søsteren min.»

«Storesøster eller lillesøster?»

«Storesøster. Med tre minutter.»

Han rynker pannen før han innser det. «Er du tvilling?»

«Enegget.»

«Virkelig?»

Jeg nikker. Jeg må anstrenge meg for ikke å skjære en grimase over entusiasmen hans.

«Jøss, det er …»

Og der var vi i gang.

«Helt normalt, ingenting imponerende med det», sier han og smiler når jeg ser på ham igjen. «Du er sikkert lei av at alle blir sprø når du forteller dem det.»

«Bare litt», innrømmer jeg.

«Beklager.»

«Nei, jeg skjønner det. Det er når de begynner å spørre om vi kan føle smerten til hverandre, at jeg mister lysten til å leve.»

Han ler, og jeg slapper av litt mer. «Vi er fire», sier han. «Liam er eldst. Så meg, så Christian. Og nå Hannah, som er seks år.»

«Seks?»

«Hun var en hyggelig overraskelse.» Han skyver fingeren under konvoluttkanten og smiler. Inni kortet er det bare en grovt tegnet langfinger. «Så hyggelig. Går du bra overens med søsteren din?»

«Ja, stort sett.»

«Det må være vanskelig å være så langt borte fra henne.»

«Jeg har aldri tenkt på det», sier jeg ærlig. «Vi sender hverandre meldinger hele tiden, så …»

«Men likevel», sier han. «Det blir vel hyggelig å være sammen i julen.»

«Ja da.»

«Ja da?» Han smiler igjen, bredt denne gangen.

«Vi er egentlig ikke så opptatt av julen», forklarer jeg.

Han ser skeptisk på meg. «Du flyr faktisk hjem på julaften.»

«Det er tilfeldig. Jeg jobber deltid i en skobutikk og skulle jobbe i ferien, men sjefen min hadde ikke behov for meg likevel, og Zoe ville at jeg skulle ta med ting. Så …» Jeg avbryter mens han stirrer på meg. «Her er jeg.»

«Det er hjerteskjærende å høre, Molly.»

«Jeg er jo ikke akkurat Scrooge!» sier jeg. «Jeg er bare ikke så interessert i …»

«Kjærlighet?» foreslår han. «Kos og glede?»

«Leker. Penger. De samme tolv sangene om og om igjen.»

«Ah, argumentet om kommersialisering.»

At han avfeier det så kjapt, får meg til å rynke pannen irritert. «Med mindre man gjør det for barna, er julen bare flere uker med dyrt stress som alltid ender i skuffelse. Hvordan kan noe som helst leve opp til sånne forventninger?»

«Jøss. Så du er en grinch?»

«Jeg er ikke …»

«En ekte grinch.»

«Jeg er praktisk anlagt.»

«Jeg skjønner det», sier han. Det ser ut som om han koser seg. «Men det høres ut som om dere feirer på feil måte.»

«Det er ikke det samme for deg. Du sa det selv, det er et barn i familien. Da er det noe annet.»

«Barn eller ikke, man blir aldri for gammel til å bure seg inne i noen dager og spise til man spyr. For ikke å snakke om antrekkene.» Han gjør en håndbevegelse mot genseren sin. For første gang legger jeg merke til det muntre reinsdyret som er brodert på forsiden.

«Reinsdyr vinker ikke», sier jeg til ham.

«Rudolf gjør det. Han elsker å vinke.»

Jeg fnyser. «Nå skjønner jeg det.»

«Gjør du det?»

«Ja. Du er fra en av de familiene.»

Mistenksomheten min får ham til å se lattermild ut. «De familiene?»

«De i reklamefilmene. Med like pysjamaser. Foran en sprakende peis.»

«Med stolthet. Men jeg regner med at ikke dere er sånn?»

«Som jeg sa, jeg er ikke noe julemenneske.» Jeg rynker pannen irritert igjen når han fortsetter å se på meg, igjen med et glimt i øyet som umiddelbart gjør meg nervøs. «Hva er det?»

«Ingenting. Jeg bare lurer på hva jeg kan gjøre så du blir fan av den herligste tiden av året.»

«Hva med å begynne med å la være å si sånt?»

Han smiler. «Jeg skal få deg til å ombestemme deg.»

«Du er en selvsikker fyr, du»

«Selvfølgelig. Jeg vedder på at jeg skal få deg til å skifte mening om dette før flyturen er over.»

«Vedde?» Jeg presser leppene sammen og tvinger meg selv til ikke å smile. «Hvor mye snakker vi om?»

«En million …»

«Én dollar», sier jeg og løfter en finger i været. «Og du bør vite at jeg har et ekstremt konkurranseinstinkt.»

«Og du bør vite at jeg kanskje ser uskyldig ut, men jeg er ikke redd for å ty til skitne triks.»

«Uskyldig, liksom.»

Han gjør en vag håndbevegelse mot ansiktet sitt. «Jeg har den gutteaktige sjarmen, jeg vet hva styrkene mine er.»

Det får meg til å le, og han vifter med det falske bursdagskortet. «Nå», sier han. «Vil du se hvor mye gratis greier vi kan få ut av dette?»

Telefonen i fanget hans vibrerer før jeg rekker å svare, og jeg skvetter til. En gang i løpet av de siste minuttene har vi snudd oss helt mot hverandre, og jeg kjenner et sug i magen når jeg ser hvem som ringer. Jeg hadde glemt Hayley helt mens vi snakket sammen, men nå tvinger hun seg inn i tankene mine igjen mens Andrew fører telefonen opp til øret. Han får ikke med seg panikken min.

«Det er Hayley», sier han mens hjertet mitt slår fortere. «Hun har vært så opptatt med studiene, jeg fikk ikke engang truffet henne før jeg dro.» Han snur seg fremover og smiler bredt. «Hei, kjære! Du gjetter aldri hvem …»

Jeg river telefonen ut av hånden hans før jeg rekker å tenke, og trykker på knappen for å avslutte samtalen.

Det oppstår en pinlig stillhet. Den varer i et helt sekund. Andrew bare stirrer på meg. Og så: «Hva f …»

«Du kan ikke ta telefonen når vi flyr.»

«Vi har ikke begynt å bevege oss ennå», sier han langsomt. «Dørene er fremdeles åpne.»

«Det kan påvirke systemet likevel.»

Munnen hans åpner og lukker seg. Munterheten hans er borte. «Kan jeg få tilbake telefonen min?» spør han til slutt.

Jeg vurderer å si nei og redde ham fra det jeg vet skal skje, selv om det betyr at jeg oppfører meg sprøtt. Han er en hyggelig, morsom fyr, og jeg vil ikke at det skal skje akkurat når han har gnålt om julen i ti minutter. Men det ampre ansiktsuttrykket hans sier meg at han skal til å tilkalle vaktene, og jeg vil veldig gjerne slippe å bli arrestert.

«Ja. Beklager.» Jeg gir den tilbake til ham. «Jeg blir nervøs når jeg flyr.»

«… ja vel?» Han snur seg bort fra meg så godt han kan på den lille plassen, men jeg gir ikke opp.

«Men, det veddemålet? Du skulle overbevise meg?»

«Hør her», begynner han, men så vibrerer telefonen igjen. Vi kikker ned begge to og ser en melding dukke opp på skjermen. Det føles som om jeg skal til å kaste opp.

Ikke med en tekstmelding.

Ikke på julaften.

Det ville hun ikke gjøre.

Andrew sitter helt urørlig ved siden av meg.

Jo, det ville hun visst.

«Hvitvin?» Den intetanende flyvertinnen dukker opp ved siden av ham igjen med to plastbegre i hendene. «Vi åpner egentlig ikke baren før etter at vi har lettet, men …»

«Ja!» utbryter jeg. Jeg reiser meg halvveis opp og får den stakkars kvinnen til å skvette. «Ja, tusen takk.»

Andrew rører seg ikke når jeg tar imot drinkene. Det gjør heller ikke den nye venninnen vår, som ser litt for fornøyd ut.

«Jeg vet vi sa at vi skulle la deg slippe lett unna», sier hun mens han stirrer ned på meldingen. «Men siden det er den siste flyturen vår før jul, kunne vi ikke la være å skjemme ut passasjerene.»

Jeg kaster et blikk bak henne. To andre flyvertinner er på vei mot oss. Å, nei, nei, nei. «Jeg tror ikke …»

«Gratulerer med da’n …»

Å, nei.

En dyp, rosa rødme sprer seg oppover ansiktet til Andrew mens kabinpersonalet og så de fleste passasjerene blir med på allsangen.

«Gratulere kjære Andrew …»

Mens de gjør sitt beste med oktavspranget, løfter Andrew langsomt hodet og ser på meg.

«Gratulerer med dagen», sier jeg med et svakt smil og tømmer kruset i én slurk.

